‘Pedofiel’ glo by dagsorg in SowetoFoto bloot ter illustrasie. (Argieffoto) Maatskaplike werkers is Maandag na ŉ dagsorgsentrum in Johannesburg gestuur ná bewerings van ŉ pedofiel wat glo met kinders by die sentrum gelol het. Volgens Morakane Mosupyoe, die Gautengse LUR vir maatskaplike ontwikkeling, is ŉ vierjarige kleuter by die Silindokuhle‑dagsorgsentrum in Soweto deur die beweerde pedofiel verkrag. Die man woon glo by die sentrum. Besonderhede oor die voorval is nog nie bekend nie, maar maatskaplike werkers is na die dagsorg ontbied om die saak te ondersoek. “Ons wil eerstens vasstel of die dagsorgsentrum wettig geregistreer is as ŉ gedeeltelike versorgingsfasiliteit ingevolge die Kinderwet van 2005. Daarna sal ŉ ondersoek van stapel gestuur word om die besonderhede en omvang van die voorval vas te stel.” Dié ondersoek sal glo die departement bemagtig om regstappe teen die betrokkenes te doen. “Ondersteuning sal ook deur die departement aan die kleuter en haar gesin voorsien word,” het Mosupyoe gesê. “Vroue en kinders is daagliks teikens van fisieke en seksuele mishandeling in ons land. Indien die maatskaplike werkers enige onwettige praktyke of vorm van mishandeling in hul ondersoek vind, sal die departement onmiddellik stappe teen die skuldiges doen.”